CELEX: 32013D0783
Language: da
Date: 2013-12-18 00:00:00
Title: 2013/783/EU: Kommissionens gennemførelsesafgørelse af 18. december 2013 om fastsættelse af, at den midlertidige suspension af den præferencetold, som er fastsat under stabiliseringsmekanismen for bananer i handelsaftalen mellem Den Europæiske Union og dens medlemsstater på den ene side og Colombia og Peru på den anden side, ikke er hensigtsmæssig for import af bananer med oprindelse i Peru for 2013

20.12.2013   
            
            
               DA
            
            
               Den Europæiske Unions Tidende
            
            
               L 346/73
            
         KOMMISSIONENS GENNEMFØRELSESAFGØRELSE
   af 18. december 2013
   om fastsættelse af, at den midlertidige suspension af den præferencetold, som er fastsat under stabiliseringsmekanismen for bananer i handelsaftalen mellem Den Europæiske Union og dens medlemsstater på den ene side og Colombia og Peru på den anden side, ikke er hensigtsmæssig for import af bananer med oprindelse i Peru for 2013
   (2013/783/EU)
   EUROPA-KOMMISSIONEN HAR —
   under henvisning til traktaten om Den Europæiske Union og traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 19/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i handelsaftalen mellem Den Europæiske Union og dens medlemsstater på den ene side og Colombia og Peru på den anden side (1), særlig artikel 15, og
   ud fra følgende betragtninger:
   
               (1)
            
            
               Der indførtes en stabiliseringsmekanisme for bananer ved handelsaftalen mellem Den Europæiske Union og dens medlemsstater på den ene side og Colombia og Peru på den anden side, som trådte midlertidigt i kraft for så vidt angår Colombia og Peru henholdsvis den 1. august 2013 og den 1. marts 2013.
            
         
               (2)
            
            
               I henhold til denne mekanisme og i henhold til artikel 15, stk. 2, i forordning (EU) nr. 19/2013 vedtager Kommissionen, når den udløsende mængde af import af friske bananer (pos. 0803 90 10 i Den Europæiske Unionens kombinerede nomenklatur) fra enten Colombia eller Peru er nået, en gennemførelsesretsakt, hvorved den enten midlertidigt kan suspendere den præferencetold, der finder anvendelse på importen af bananer fra Colombia eller Peru, eller fastsætte, at en sådan suspension ikke er hensigtsmæssig.
            
         
               (3)
            
            
               Kommissionen træffer afgørelse i henhold til artikel 8 i Europa-Parlamentets og Rådets forordning (EU) nr. 182/2011 (2) sammenholdt med samme forordnings artikel 4.
            
         
               (4)
            
            
               I november 2013 fremgik det, at importen til Den Europæiske Union af friske bananer med oprindelse i Peru oversteg den tærskel, der er fastsat i ovennævnte handelsaftale.
            
         
               (5)
            
            
               Kommissionen undersøgte derfor i henhold til artikel 15, stk. 3, i forordning (EU) nr. 19/2013 den virkning, som den pågældende import har på situationen på EU-markedet for bananer under hensyntagen til bl.a. den pågældende imports betydning for prisniveauet i Unionen, udviklingen i importen fra andre kilder samt EU-markedets generelle stabilitet.
            
         
               (6)
            
            
               Importen af friske bananer fra Peru udgjorde kun 1,8 % af den samlede import af friske bananer til Den Europæiske Union i perioden oktober 2012 - september 2013 (baseret på Eurostats oplysninger).
            
         
               (7)
            
            
               Importen af friske bananer fra andre traditionelle importlande, navnlig Colombia, Costa Rica og Panama, ligger i vid udstrækning under de tærskelværdier, der er fastslagt for disse lande i sammenlignelige stabiliseringsmekanismer, og har fulgt samme tendens og enhedsværdier i de seneste tre år.
            
         
               (8)
            
            
               Der registreredes ikke markante udsving i den gennemsnitlige engrospris for bananer på EU-markedet i november 2013 (0,99 EUR/kg) i forhold til de gennemsnitlige bananpriser for de foregående måneder.
            
         
               (9)
            
            
               Endvidere er der ingen tegn af, at EU-markedets stabilitet er blevet forstyrret som følge af importen af friske bananer fra Peru ud over den definerede årlige udløsende importmængde, eller at dette havde nogen betydelig indvirkning på situationen for EU-producenterne.
            
         
               (10)
            
            
               På grundlag af den ovenstående analyse har Kommissionen konkluderet, at en suspension af præferencetolden på importen af bananer med oprindelse i Peru ikke er hensigtsmæssig. Kommissionen vil fortsat nøje overvåge importen af bananer fra Peru —
            
         VEDTAGET DENNE AFGØRELSE:
   Artikel 1
   Den midlertidige suspension af præferencetolden på import af friske bananer under position 0803 90 10 i Den Europæiske Unions kombinerede nomenklatur med oprindelse i Peru er ikke hensigtsmæssig for 2013.
   Artikel 2
   Denne afgørelse træder i kraft på dagen for offentliggørelsen i Den Europæiske Unions Tidende.
   
      Udfærdiget i Bruxelles, den 18. december 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 17 af 19.1.2013, s. 1.
   
      (2)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).